ועדת הכספים, כנסת 22, פרוטוקול מספר 19, 2019-11-19 13:45

משה גפני: אני מחדש את ישיבת ועדת הכספים.

משה גפני: על סדר היום הצעת צו תעריף המכס והפטורים ומס קנייה על טובין (תיקון מס' 3), התשע"ט -2018 (דחיית מתווה הדגים).

משה גפני: מי מציג?

לילי אור: אני מרשות המסים.

לילי אור: ב-2016 פורסם מתווה הפחתות מענף הדגים.

לילי אור: בחלק האחרון של המתווה סוכם על פרטי מכס שונים שלגביהם יהיו שלוש פעימות של הפחתה.

לילי אור: הפעימות האלה בהתאם להסכם נדחו מפעם לפעם.

לילי אור: גם הצו שלפני

לילי אור: כם הוא בעצם צו דחייה נוסף, שדחה את הפחתת המכס.

מיקי לוי: דיברת על שלוש הפחתות, נכון?

מיקי לוי: באיזו פעימה אנחנו?

מיקי לוי: שנייה או שלישית?

מיקי לוי: אמרנו שהוועדה תבחן האם זה פוגע במגדלי הדגים או לא פוגע, אני זוכר את זה היטב.

משה גפני: 10%.

שגית אפיק: אנחנו עדיין דוחים את הפעימה הראשונה.

שגית אפיק: למעשה אנחנו ממשיכים עם ההגנה על המגדלים, ההגנה המקומית.

שגית אפיק: למעשה זה לא נכנס לתוקף.

שגית אפיק: הצו הזה נמצא בתוקף כבר זמן רב.

שגית אפיק: הוא נכנס לתוקף ובגלל פגרת הבחירות הוא נשאר בתוקף, הוא פורסם ברשומות והוחל.

שגית אפיק: האישור שלכם כרגע חשוב כיוון שאם הוועדה לא תאשר אז לכאורה ייווצר מצב שבו הצו פוקע רטרואקטיבית על שנת 2019.

משה גפני: זה יפגע במגדלי הדגים.

שגית אפיק: לכן חשוב לאשר אותו כדי שהפחתת המכס בשנת 2019 תידחה.

צביקה כהן: אני סמנכ"ל משרד החקלאות.

צביקה כהן: קודם כול, אנחנו שמחים על ההצגה, שתבינו שחייבים לאשר את הצו כדי שהמכס לא ירד.

צביקה כהן: אנחנו כבר סגרנו מול משרד האוצר גם את הפעימה הבאה.

צביקה כהן: לצערי הרב המדגה והפדיון שלו ירדו מתחת לרף ולכן גם ב-1 בינואר 2020 לא תתבצע הפעימה והמכס לא ירד.

צביקה כהן: אני מודיע פה לוועדה שסגרנו כבר מול אגף התקציבים עם כל הנתונים והראינו להם שלצערי הרב הפדיון של הענף ירד מאוד.

משה גפני: למעלה מ-10%.

משה גפני: מה יהיה ב-2020?

צביקה כהן: אסביר.

צביקה כהן: עשינו עוד הסכם עם משרד האוצר כדי לדחות את הפעימה הקודמת-קודמת.

צביקה כהן: עברנו לרף גבוה יותר של 12% ולא 10%, וגם את הרף הזה לצערי הרב הענף סופג.

צביקה כהן: זאת אומרת, גם ב-1 בינואר 2020 לא נצטרך להוריד את המכס.

צביקה כהן: הולכים כבר להוציא צו עכשיו - - -

שגית אפיק: מתי זה "עכשיו"?

שגית אפיק: מתי תפיצו את הצו?

שגית אפיק: רשות המסים – לילי, קובי – הצו ל-2020, הדחייה.

שגית אפיק: הצו הנוסף שסיכמתם שייצא, שאגף התקציבים מסכים, אתם מסכימים, משרד החקלאות מעוניין.

לילי אור: כמה זמן ייקח להכין אותו?

לילי אור: זה אמור להיות מעט זמן.

לילי אור: זה צו פשוט להכנה.

לילי אור: אנחנו צריכים לעבור עליו עם לשכת השר.

משה גפני: על איזה צו מדובר?

שגית אפיק: לדחות את 2020.

שגית אפיק: הצו שלפנינו עוסק ב-2019.

משה גפני: אולי נאשר עכשיו כולל 2020?

משה גפני: בשביל מה צריך להכין עוד צו ולכנס את הוועדה?

משה גפני: זה לא פשוט היום.

תמר לוי-בונה: קודם כול, אני לא מכירה את האופציה הזאת, אבל ככל שהיא קיימת, אנחנו נבקש לעשות את הפרוצדורה כפי שאנחנו מכירים אותה, וכבר עשינו את זה בשנתיים האחרונות.

תמר לוי-בונה: מגיעים לשר, קודם כול הדחייה הבאה מתואמת עם לשכתו, מעבירים את הצו למשרד המשפטים ולאחר מכן לחתימת השר.

תמר לוי-בונה: סד הזמנים לא אמור להיות בעייתי.

משה גפני: הבנתי.

משה גפני: אני שואל: אם כולם מסכימים וכולם מעוניינים וכולם מבינים שזה צריך להיות, למה אי אפשר לחסוך זמן ודרך וישיבות והכול?

משה גפני: נאשר באופן כזה: אתם תלכו לשאול את השר, ואם השר לא יסכים נחזור בחזרה לכאן.

תמר לוי-בונה: נבקש בכל זאת לעבור את לשכת השר לגבי הפעימה הבאה.

תמר לוי-בונה: יש הסכמה איתנו, מראש רצינו להגיע לכאן לוועדה ולעדכן אתכם.

שגית אפיק: אעזור לכם קצת.

שגית אפיק: מדובר בצו תעריף מכס שפורסם כבר ברשומות.

שגית אפיק: בדרך כלל אנחנו לא נוהגים להתערב להם בתוכן של הצו, אבל כשמדובר בהארכה של שנה אנחנו כן עושים שינוי של התחולה.

שגית אפיק: היא אומרת שאנחנו חודש לפני, כלומר יש לה עדיין זמן לפרסם את הצו.

שגית אפיק: מרגע שהיא תפרסם אותו הוא ייכנס לתוקף אוטומטית באופן מיידי והוועדה תוכל לאשר אותו אחר כך.

שגית אפיק: מה שמציעים לכם כאן הוא לעשות איזשהו תיקון על גבי הצו כי ממילא אנחנו מניחים אותו אחר כך במליאה שבעה ימים.

שגית אפיק: אני מבינה שאתם חושבים שיהיה לכם יותר קל ונוח לפרסם צו חדש.

אברהם (אבי) ניסנקורן: אני רוצה להבין: בעצם זה מתייחס ל-2019.

אברהם (אבי) ניסנקורן: במקום "2019" יהיה כתוב "2020".

אברהם (אבי) ניסנקורן: אנחנו כבר ב-2019.

אברהם (אבי) ניסנקורן: האם לא מיישמים?

אברהם (אבי) ניסנקורן: מה קורה כרגע ברמת היישום?

שגית אפיק: זה מה שהסברתי קודם.

שגית אפיק: צו תעריף המכס, יש לגביו הוראה ייחודית בחוק.

שגית אפיק: החוק קובע שזה צו שמרגע ששר האוצר מפרסם אותו ברשומות הוא נכנס לתוקף למשך 60 ימים, כאשר ב-60 הימים האלה לוועדת הכספים יש סמכות לאשר או לבטל אותו.

שגית אפיק: בתוך 60 הימים האלה ימי פגרה לא נספרים.

שגית אפיק: כיוון שהפגרה כאן הייתה ארוכה, הצו פורסם בתחילת השנה, פגרת הבחירות האריכה את התקופה וכך כבר כמעט שמונה חודשים הצו ממתין לאישורה של ועדת הכספים.

שגית אפיק: הוא בתוקף.

שגית אפיק: אם הוועדה לא תאשר את הצו, או אם לא היינו מביאים אותו לדיון, לכאורה הוא פוקע רטרואקטיבית.

אברהם (אבי) ניסנקורן: אנחנו בעצם בסוף שנת 2019 ולכאורה לפי הצו שאנחנו מאשרים עכשיו, בינואר 2020 כבר יש ירידה.

שגית אפיק: נכון.

אברהם (אבי) ניסנקורן: זה קצת אבסורד.

שגית אפיק: נכון מצד שני, להבדיל מחקיקת משנה – כשמגיעים לכאן עם חקיקת משנה באמת הוועדה יכולה לנהל איתם דו-שיח ולבקש לתקן את הנוסח – פה מדובר בנוסח שכבר פורסם ברשומות, בנוסח קיים, אז קצת יותר קשה לוועדה לבקש מהם תיקון.

אברהם (אבי) ניסנקורן: את אומרת שאין ברירה.

משה גפני: אבל הם אומרים שהם ילכו לשר ואולי יפרסמו צו נוסף.

אברהם (אבי) ניסנקורן: אולי שיירשם בפרוטוקול שיש מחויבות של משרד האוצר ומשרד החקלאות להביא צו מתוקן.

משה גפני: משרד החקלאות – בוודאי.

משה גפני: גם משרד האוצר.

שגית אפיק: לילי, הכי טוב שתגידו לנו לוחות זמנים, מתי תפרסמו את הצו והוא יגיע לכאן.

שגית אפיק: בדיון הבא יש עוד צו שאתם צריכים לפרסם, אז כבר נעשה את זה ביחד.

שגית אפיק: תגידו לנו לוחות זמנים.

לילי אור: נוכל להעביר למשרד המשפטים ולקבל אישור מהם, אני מאמינה, בימים הקרובים.

לילי אור: זה לא סיפור מסובך.

לילי אור: אנחנו פשוט רוצים לעשות את זה בנוהל המקובל.

שגית אפיק: תוך שבועיים יהיה?

לילי אור: אני מאמינה שכן, אני לא רואה סיבה שלא.

תמר לוי-בונה: משרד המשפטים פשוט לא שלח לכאן נציג.

אורית פרקש הכהן: השאלה היא מתי בשנת 2020 זה אמור היה להגיע.

אורית פרקש הכהן: אם זה בסוף השנה אז אין מה להקדים את זה.

אורית פרקש הכהן: זה מתבסס על הנתונים של איזו שנה?

תמר לוי-בונה: נציגי משרד המשפטים פשוט לא יושבים כאן.

תמר לוי-בונה: הצד של משרד האוצר יעשה את זה.

משה גפני: כדי להרגיע אותנו, תוכלו להגיד מועד?

משה גפני: בתוך שבועיים?

משה גפני: תגידו.

תמר לוי-בונה: אנחנו לא יכולים כי זה לא רק אנחנו.

אברהם (אבי) ניסנקורן: זה נכנס לתוקף בינואר 2020.

אברהם (אבי) ניסנקורן: אתם חייבים להגיד מועד כי אנחנו עכשיו בסוף נובמבר 2019.

אברהם (אבי) ניסנקורן: אי אפשר להגיד שאי אפשר להגיד.

אברהם (אבי) ניסנקורן: צריך להגיד: תוך שבועיים, ותתכבדו ותעשו את זה.

אברהם (אבי) ניסנקורן: הכול הוא תיקון של שורה אחת.

משה גפני: אם יהיו תקלות, נניח ושר המשפטים לא יאשר, אז תגידו לנו שאתם לא יכולים לעמוד בלוח הזמנים הזה, אבל אם הוא כן יאשר, וסביר להניח שלא תהיה בעיה, אנחנו רוצים מועד.

משה גפני: הוא צודק – שבועיים זה זמן מספיק.

תמר לוי-בונה: כבוד היושב-ראש, ללא ספק הצו ייחתם עד סוף השנה, אין ספק בכך, כפי שעשינו בשנתיים האחרונות.

משה גפני: אני מדבר על שבועיים.

שגית אפיק: אנחנו רוצים שהוא יפורסם ברשומות בתקופה הזאת.

תמר לוי-בונה: בוודאי שהוא יפורסם ברשומות.

משה גפני: יש בעיה לקבוע מועד?

תמר לוי-בונה: נציגי משרד המשפטים לא פה.

משה גפני: אם תהיה תקלה ופתאום יתברר שמישהו לא מסכים לזה אז תחזרו ותגידו לנו: אנחנו לא יכולים להוציא את הצו, או אנחנו לא יכולים לעמוד במועד; אבל אם הכול יתנהל למישרין, כפי שעולה כאן בדיון, שכולכם אומרים שצריך לעשות את זה, נעשה את זה.

משה גפני: אתם אומרים שלא לתקן את הצו הקיים בגלל שזה לא מקובל, צריך להביא צו חדש.

משה גפני: אני שואל האם אתן מסכימות שבתוך שבועיים יגיע הצו.

לילי אור: בכפוף לכך שהכול יעבור.

לילי אור: אנחנו צריכים לעבור את לשכת השר במשרד המשפטים.

לילי אור: מבחינתנו אנחנו מוכנים לעבוד על זה בלוח הזמנים שאתה מציע.

משה גפני: שבועיים.

לילי אור: כן.

משה גפני: בסדר.

משה גפני: צריך להקריא את הצו?

שגית אפיק: לא, רק מצביעים.

אורית פרקש הכהן: יש לי שאלה אל לילי אור.

אורית פרקש הכהן: סיפור הדגים הוא סוגיה של יוקר מחיה, אני מניחה.

אורית פרקש הכהן: אני מניחה שזיהיתם בעיה ברמת המחירים של הדג בישראל לעומת מדינות אחרות, התחלתם תהליך של הפחתת מכסים כדי לאפשר תחרות שתשפיע על המחיר המקומי, ואז איזנתם את זה עם השמירה על הפרנסה של מגדלי הדגים במדינת ישראל, ולכן נקבע המתווה של שלוש שנים.

אורית פרקש הכהן: רציתי שתעדכני אותנו, בגלל שאני לא מלווה את זה מתחילת הדרך, מה הן התוצאות של המהלך הזה מבחינת מחיר הדגים לצרכן, מה החלוקה של התעשייה, מבחינת כמה ייצור מקומי של דגים לעומת כמה ייבוא.

אורית פרקש הכהן: רק להבין את הקונטקסט של הצו שעליו אנחנו מצביעים.

אורית פרקש הכהן: ממה שאני מבינה מהדיון הזה כרגע, בעצם ההכנסה נפגעה לפי פרמטרים מסוימים.

אורית פרקש הכהן: אני רוצה להבין את הקונטקסט.

תמר לוי-בונה: אני מאגף התקציבים במשרד האוצר.

תמר לוי-בונה: אני אענה.

תמר לוי-בונה: ההסכם מדבר על שלושה סוגים של דגים: אמנון, קרפיון ובורי.

תמר לוי-בונה: בלמ"ס יש את מחירי האמנון, שיכולים לתת לנו אינדיקציה לשאלה שלך.

תמר לוי-בונה: מתחילת ההסכם, מתחילת 2015 ועד לסוף 2017 הייתה ירידה של כ-20%–30% במחיר לצרכן.

תמר לוי-בונה: החל משנת 2018 אנחנו רואים חזרה של עליית המחירים לרמה שהיא בפער מתחילת ההסכם של 5%–6%.

אורית פרקש הכהן: כלומר ההוזלה של 20% קטנה ל-17%?

תמר לוי-בונה: ל-5% לעומת מה שהיה ב-2015.

תמר לוי-בונה: אני לוקחת כבנצ'מרק את ינואר 2015 כי זו השנה שבה התחילה המעורבות הממשלתית של הורדת המכסים.

תמר לוי-בונה: כשאנחנו מסתכלים בעולם, הרי הייבוא מגיע מן העולם, כשאני מסתכלת על סטוק מרקט בעולם, הייתה מ-2015 עלייה של עשרות אחוזים במחירי הדגים בעולם, מה שאומר שמחירי הדגים המיובאים מתייקרים בכל העולם.

צביקה כהן: מדובר על סין.

צביקה כהן: לא על סוגי דגים אלא רק על פילה אמנון מסין, שזה המאסה, ושם הייתה התייקרות, אבל לא בעשרות אחוזים.

תמר לוי-בונה: אני מסתכלת על כל הסטוק מרקט של הדגים כדי להבין את המגמה.

אורית פרקש הכהן: הנתונים הם ממוצעים.

שגית אפיק: אז למה לאור זה אגף התקציבים מסכים לצו הזה?

שגית אפיק: אם זה כך לפי מה שאת מציגה.

אורית פרקש הכהן: ההסכם הוא כזה, שאם ההכנסה שלהם נפגעת אז חייבים, כך ההסכם.

אורית פרקש הכהן: אני רוצה להבין את המהלך הכולל.

תמר לוי-בונה: להשקפתנו, כדאי להמשיך ולהוריד מכסים כדי להוזיל את המחירים לצרכן.

תמר לוי-בונה: עם זאת, כל ההסכם הזה, כל תכליתו היא לאזן בין הפגיעה במגדלים לבין המחיר לצרכן.

תמר לוי-בונה: ההסכם בנוי על זה שהמשקים יביאו לנו את נתוני הפדיון שלהם ואנחנו נחשב את נתוני הפדיון ביחד עם התמיכה.

תמר לוי-בונה: המשקים מקבלים תמיכה של כ-30 מיליון שקלים בשנה.

תמר לוי-בונה: אנחנו מחשבים את הפדיון ביחד עם התמיכה ואנחנו רואים פגיעה, מעבר למה שסיכמנו בהסכם, מעבר ל-10% ול-12%.

אורית פרקש הכהן: מה היא חלוקת השוק?

אורית פרקש הכהן: מה שיעור הייצור המקומי של הדגים?

משה גפני: תודה.

משה גפני: בסדר, שנייה.

אורית פרקש הכהן: סליחה, הרב גפני, זה חשוב לי.

אורית פרקש הכהן: היא לא ענתה לי על כל השאלות.

אורית פרקש הכהן: קודם כול, המחיר לצרכן ירד בעשרות אחוזים ויש פגיעה במגדלים.

אורית פרקש הכהן: השאלה שלי היא מה החלוקה, מה נתח השוק בשוק המקומי בישראל בין מגדלי הדגים המקומיים לבין הייבוא?

אורית פרקש הכהן: אני רוצה לשמוע את זה ממשרד האוצר.

אורית פרקש הכהן: אשמע אותך בשמחה אבל אני מבקשת תשובה.

משה גפני: רבותי, עם כל הכבוד, קיימנו על זה כבר המון דיונים.

משה גפני: אנחנו מנסים לאזן.

משה גפני: יש אנשים שהפרנסה שלהם נפגעת.

אורית פרקש הכהן: אני לא חולקת על זה.

אורית פרקש הכהן: אני רוצה לדעת את התמונה.

תמר לוי-בונה: לצערי אני רואה רק את מספרי הייבוא של 2017.

תמר לוי-בונה: אני מתארת לעצמי שלמגדלי הדגים יש מידע.

תמר לוי-בונה: אני רואה שב-2017 נכנסו 15,000 טון של פילה אמנון, שזה עיקר הייבוא.

תמר לוי-בונה: אני מתארת לעצמי שזה גדל מאז.

צביקה כהן: גדל ל-22,000 טון.

צביקה כהן: אם תיתנו לי להסביר כפי שצריך מהתחלה עד הסוף.

אורית פרקש הכהן: רק על חלוקת נתחי השוק בין השחקנים המקומיים לבין הייבוא מחו"ל.

צביקה כהן: זה לא כל כך פשוט, זה לא 1–0 כי הייבוא הוא פילה אמנון והמגדלים מגדלים דג.

צביקה כהן: היחס בין דג לפילה הוא 2.8.

צביקה כהן: הסיפור מסובך מאוד.

צביקה כהן: צריך להבין שמגדלי הדגים בישראל: קרפיון, אמנון ובורי, בעקבות או יחד – איך שאתם רוצים – ירדו ביותר משליש בייצור שלהם.

צביקה כהן: אחרי שהם מקבלים תמיכה ישירה של 30 מיליון שקל לשנה, הם עדיין בפדיון מתחת ל-12%, אחרי התמיכה.

אורית פרקש הכהן: זה לא מה ששאלתי.

אורית פרקש הכהן: אני מקבלת את זה.

אורית פרקש הכהן: רציתי לדעת, תמר לוי-בונה, בכל הכבוד, עשיתם פה רפורמה שנוגעת ליוקר מחייה.

אורית פרקש הכהן: לבוא לפה לוועדה ולהגיד: אנחנו לא יודעים מי הם השחקנים ונתחי השוק שלהם בישראל – זה קצת בעייתי.

קריאה: אבל אנחנו יודעים.

צביקה כהן: אני רק רוצה להגיד כמה שיותר קדימה.

צביקה כהן: כדאי שכולנו נבין: ההסכם הזה קיים, אנחנו מכבדים אותו.

צביקה כהן: אני לא מת עליו.

צביקה כהן: אנחנו מכבדים אותו ורואים בפועל מה קורה – בריכות נסגרות כי מייצרים פחות.

צביקה כהן: זה החיים.

צביקה כהן: אבל הבעיה שלי אחרת.

צביקה כהן: כולם צריכים לדעת שההסכם הזה נגמר בסוף שנת 2022.

צביקה כהן: אני מאמין שאולי תרד פעימה, או לא תרד פעימה, זה לא משנה.

צביקה כהן: תהיה הפעימה האחרונה.

צביקה כהן: ב-2022 נגמרת התמיכה.

צביקה כהן: אז 30 מיליון שקל שהביאו את המגדלים לרמה של 12%, 13% ו-14% הפסד נגמרים.

צביקה כהן: אז הפדיון שלהם ירד לא ב-12% או ב-13% אלא ב-25% או 30%.

אורית פרקש הכהן: אז המכס יורד לאפס?

צביקה כהן: המכס לא יורד לאפס, המכס נשאר עם הפעימות.

צביקה כהן: אולי תהיה פעימה או לא תהיה פעימה.

צביקה כהן: המכס נשאר כפי שהוא היום פחות או יותר אבל התמיכה מסתיימת.

צביקה כהן: אני רוצה לדבר על המגדלים ולא על יוקר המחיה.

אנטאנס שחאדה: זאת אומרת, היום יש תמיכה בלי הורדת מכס.

צביקה כהן: יוקר המחיה – יש מישהו אחר שידבר עליו.

צביקה כהן: אני רוצה לדבר על המגדלים.

צביקה כהן: בשנת 2023 בלי התמיכה, אני רוצה להאמין שנעשה משהו עד אז, כדאי מאוד, זו האחריות של כולנו, אבל אם לא נעשה כלום עד אז – הנוף של המדגה, נשכח ממנו.

צביקה כהן: אני בדרך כלל לא כזה מאיים.

צביקה כהן: במקרה הזה נורא פשוט: הפדיון שלהם היה 220 מיליון שקל.

צביקה כהן: תחשבו: 25% או 30% או 35% ב-2023.

צביקה כהן: אנחנו נחיה, לצערי הרב, עם ההסכם הזה, אנחנו מכבדים אותו עד סוף שנת 2022.

צביקה כהן: אחרי זה,

צביקה כהן: אם לא נעשה משהו אז לא יהיה לנו מדגה.

צביקה כהן: כך אני רואה את זה.

אלון שוסטר: עלינו לשים לב שהדיון הוא תחת הכותרת:

אלון שוסטר: ברוך השם מצבנו קשה, אפילו קשה מאוד, אפילו יותר קשה ממה שתכננו.

אלון שוסטר: משרד האוצר והחקלאים הגיעו לאיזה הסכם שנבע מאילוצים, מכיפופי ידיים, לא הייתה ברירה.

אלון שוסטר: בינתיים בזמן הזה מחירי המים עולים, צפויה בדרך הנמכת הפיקוח הבריאותי על ייבוא, בין היתר של דגים.

אלון שוסטר: אנחנו מדברים על הקטנת יוקר המחיה, אבל מה שאנחנו עושים בפועל בוודאות – אין לי מושג מה יהיו מחירי הדגים בעולם – אנחנו נקטול עוד ענף בנוף הארץ.

אלון שוסטר: זה הסיפור.

אלון שוסטר: צריך להמשיך את מה שנעשה כדי לוודא שימשיכו לגדל דגים תוצרת הארץ.

אברהם (אבי) ניסנקורן: יש לנו פה, כמו תמיד, מתח בין פתיחה לתחרות לבין הגנה על תוצרת מקומית.

אברהם (אבי) ניסנקורן: דרך אגב, לא הבנתי מכל התיאור כמה באמת יוקר המחיה ירד עקב הפתיחה לתחרות, לא הצלחתי להבין.

אברהם (אבי) ניסנקורן: קיבלנו נתון רק על דג אחד.

אברהם (אבי) ניסנקורן: קיבלנו נתון שבסוף יש ירידה של 5%–6% נכון להיום.

אברהם (אבי) ניסנקורן: לא הבנתי עד עכשיו אם זה הצליח או לא הצליח ברמת הפתיחה לתחרות.

אברהם (אבי) ניסנקורן: הרי בסוף צריך לבחון את זה מול תוצאות אמפיריות שלא הבנתי עד הסוף.

אורית פרקש הכהן: זה מה ששאלתי.

אורית פרקש הכהן: באמת תרחיבי.

אברהם (אבי) ניסנקורן: הנתון הזה לא ניתן, או ניתן חלקית.

אברהם (אבי) ניסנקורן: לכן אני חושב שבדיונים להבא אנחנו צריכים לקבל את הנתון הזה בצורה מסודרת, כי בסוף צריך לראות אם הפעולות האלה באמת מורידות את יוקר המחיה או לא, זה החלק הראשון שמתייחס לאגף התקציבים.

אברהם (אבי) ניסנקורן: אנחנו יודעים שהיו מקומות שבהם הורידו מכס וזה לא עזר.

אברהם (אבי) ניסנקורן: לכן צריך לראות אמפירית באילו מקרים זה עובד ובאילו לא.

אברהם (אבי) ניסנקורן: החלק השני, יש פה הסכמה של משרדי הממשלה שהאיזון הופר וההגנה על התוצרת המקומית נפגעה בצורה משמעותית.

אברהם (אבי) ניסנקורן: לכן אני שמח שבאים לפה עם הצעה מוסכמת לדחות את הפחתת הפעימות.

אברהם (אבי) ניסנקורן: אני מצטרף לאמירה, גם של אלון שוסטר וגם שלך, שצריכים לראות בסופו של דבר, אם פותחים לתחרות, איך משמרים תוצרת מקומית, בין היתר על ידי סבסוד ישיר, לראות איך באמת מרבעים פה את המעגל, שגם היצרנים נשארים וגם יוקר המחיה יורד – זה הרעיון של סבסוד ישיר.

אברהם (אבי) ניסנקורן: אני מקווה שניקח את זה בחשבון בעתיד.

אברהם (אבי) ניסנקורן: אנשים צריכים לדעת שיש להם יציבות קדימה, ואם הסבסוד נגמר בעוד שנתיים, כשהתחרות קיימת והיא תמשיך ותתרחב כנראה, צריך בסופו של דבר לייצר יציבות גם לענף הזה.

משה גפני: תודה רבה.

משה גפני: רבותי, אני רוצה להגיד למי שלא היו בדיונים הקודמים, שנערכו בכנסות קודמות.

משה גפני: אנחנו כל הזמן מדברים על האיזון שבין הוזלת מחירים לבין הגנה על תוצרת מקומית.

משה גפני: מבחינת הדגה וכל מה שנלווה לשוק הזה, המציאות היא, אנחנו לא בטוחים בעניין הוזלת המחירים.

משה גפני: אבי ניסנקורן ואורית פרקש-הכהן אמרו שאנחנו לא מכירים את הנתונים, אנחנו לא בטוחים בעניין ההוזלה.

משה גפני: אנחנו בטוחים בדבר אחד: אנחנו בטוחים שהמציאות תהיה שאנשים יאבדו את הפרנסה שלהם והענף הזה ייגדע.

משה גפני: זה לא דבר שהיום התחלנו את הדיון בו.

משה גפני: הדיונים היו כבר קודם ואנחנו רוצים להאריך את המועד הזה.

משה גפני: אנשי משרד האוצר על כל חלקיו, כולל רשות המסים, מסכימים לעניין הזה; משרד החקלאות בוודאי תומך בזה.

משה גפני: אנחנו נצטרך לאשר את הארכת המועד.

משה גפני: אנחנו נבקש בתוך שבועיים שתביאו צו לגבי 2020.

משה גפני: אני מבקש לדעת, יכול להיות שאין לכם תשובה, האם באמת הייתה הוזלת מחירים, ואם כן אז מה היה גודלה.

משה גפני: חשוב שגם זה יהיה חלק מן השיקול שלנו.

קרן ברק: בעיקר זה.

משה גפני: אני לא בטוח בהוזלה הזאת.

משה גפני: אני בטוח שבסופו של דבר, אם נלך במתווה הזה על כל ענפי החקלאות שיש לנו בארץ התוצאה בסוף תהיה שאנשים לא יתפרנסו פה מחקלאות ואנחנו נפרנס את סין ומדינות אחרות בעולם.

משה גפני: אנחנו בכלל לא בטוחים שבעצם הסבסוד – לא מאשרים עכשיו את הפעימה הזאת אלא אנחנו נותנים לדבר הזה להימשך – אנחנו ודאי מוציאים מידי ספֵק, ספֵק האם המחירים הוזלו, ובוודאי שהענף הזה עלול לאבד, דבר שבוודאות עלול להיות כפי שצביקה כהן הציג את זה, זה נכון.

משה גפני: אני מציע שאנחנו נאשר את הצו הזה ונבקש בתוך שבועיים להביא לנו את הצו ל-2020, בגלל ששנת 2019 כבר מסתיימת.

משה גפני: אנחנו חייבים לאשר את זה, אחרת ייגבה גם רטרואקטיבית על כל השנה.

משה גפני: תחפשו האם אתם יכולים לענות תשובה על השאלה המרכזית הזאת: אם אכן הייתה הוזלה, כמה היא הייתה?

משה גפני: אם בכלל הייתה הוזלה, אני לא בטוח בעניין הזה.

משה גפני: כולנו צרכני דגים.

אורית פרקש הכהן: בכל סוגי המוצרים של הרפורמה.

משה גפני: בתוך שבועיים תביאו את הצו על 2020, אלא אם כן תהיה איזו תקלה.

משה גפני: ותחפשו – יכול להיות שאין לכם נתון כזה.

משה גפני: אם אין לכם נתון כזה אז בוודאי שלא מפחיתים פתאום את המכס, זה דבר שאי אפשר לעשות מבלי שיש ודאות שאנחנו באמת משיגים את המטרה.

תמר לוי-בונה: רק אגיד שהאמנון שהצגנו – פשוט עיקר ההסכם זה האמנון, הדגים האחרים שוליים מאוד.

תמר לוי-בונה: אם מה שנכנס במכס זה רק אמנון אז זה לא נתונים חלקיים.

משה גפני: לא העברתי עליכם ביקורת.

תמר לוי-בונה: הובן כאילו הגענו בלי נתונים.

תמר לוי-בונה: חשוב לי לדייק את זה.

תמר לוי-בונה: האמנון הוא הדג העיקרי, הוא זה שנכנס.

תמר לוי-בונה: 16,000 טון נכנס בעוד שכאן מגדלים 6,000 טון.

תמר לוי-בונה: פעם הם גידלו 8,000 טון.

תמר לוי-בונה: זאת תמונת המצב.

משה גפני: אני לא מתווכח, אני לא מעביר ביקורת.

משה גפני: אני רק אומר שתמונת המצב היא כזאת שיש פה דבר שמונח על שולחננו וצריך לקחת אותו בחשבון, ולכן הצו הזה קריטי, להאריך את המועד, לאפשר למגדלי הדגים שלא ירימו ידיים.

צביקה כהן: הייתה פה הצעה מעניינת של תמר לוי-בונה, אם שמת לב: אז אולי לגבי שאר הדגים נחזיר בחזרה את המכס כי זה בכל מקרה לא משחק פה.

מיקי לוי: או לבריכות.

מיקי לוי: יש לי הצעה לסדר.

משה גפני: יש לך בעיה עם הצו הזה?

מיקי לוי: לא.

משה גפני: אני רוצה קודם להצביע על הצו הזה.

משה גפני: צו תעריף המכס והפטורים ומס קנייה על טובין (תיקון מס' 3), התשע"ט-2018 (דחיית מתווה הדגים).

משה גפני: מי בעד אישור הצו?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – הצעת צו תעריף המכס והפטורים ומס קנייה על טובין (תיקון מס' 3), התשע"ט-2018 (דחיית מתווה הדגים) נתקבלה.

משה גפני: הצו אושר.

אורית פרקש הכהן: בעוד שבועיים נקבל סקירה, זה חשוב לנו, על הרפורמה, על השחקנים ועל נתחי השוק שלהם.

משה גפני: כן, סיכמנו את זה.

אליעזר שריר: אני מנכ"ל ארגון מגדלי דגים.

אליעזר שריר: אני רוצה להודות לחברי הוועדה וליושב-ראש הוועדה שמלווים אותנו לאורך כל הדרך מאז חתימת ההסכם.

אליעזר שריר: בעוד שבועיים אנחנו גם נבוא עם נתונים מסודרים מאוד וכמובן נתאם את זה עם משרד האוצר, שלא יהיו פה נתונים סותרים.

אליעזר שריר: זה ענף קטן.

אליעזר שריר: לשאלתך: ירדנו בשנה שעברה מ-15% מסך הצריכה בארץ, אבל זה בעיקר בגלל דג אחד שאנחנו לא מגדלים פה, סלמון, שמאוד מאוד צמח.

אליעזר שריר: אבל גם במינים שאנחנו מגדלים אנחנו מצטמצמים.

אורית פרקש הכהן: כלומר נתח השוק ההתחלתי שלך הוא רק 15%.

משה גפני: תודה רבה.

משה גפני: כדאי שתבואו עם נתונים.

משה גפני: הישיבה נעולה.